A két közösség képviselői rendszeres találkozókon vesznek részt a bűnözéssel és bűnügyekkel foglalkozó, mindkét közösséget magában foglaló és az ENSZ égisze alatt működő szakmai bizottság keretében. E bizottság kiterjesztéseképpen a két közösség létrehozta és továbbra is aktívan működteti a „közös kommunikációs irodát” is, amely fórumot biztosít a büntetőügyekben folytatott információcseréhez. A jó együttműködés bűnügyi nyomozások megkezdéséhez vezetett. Ahogy azt az ENSZ főtitkára is megállapította, fontos előrelépésnek számított az együttműködésben, mikor első alkalommal neveztek ki szolgálatban lévő rendőrtiszteket ciprusi görög képviselőknek a szakmai bizottságba.

A CYPOL most is a korábbi évekkel megegyező kritériumok alapján értékelte, hogy a vonal illegális átlépésével érkeztek-e a kormány által ellenőrzött területekre: elsősorban az okmányaikban szereplő információk, a migránsok nyilatkozatai és egyéb bizonyítékok alapján.

A CTKK továbbra is közérdeknek tekinti a kereskedelmi tilalom feloldását valamennyi élő állatra és állati termékre vonatkozóan, amennyiben ezek a termékek megfelelnek az uniós szabályoknak és rendeleteknek, a tejtermékeket is beleértve. A Bizottság jelenleg vizsgálja a tenyésztett hal kereskedelmének engedélyezésére irányuló kérést. A Ciprusi Köztársaság ismételten jelezte, hogy hajlandó megvizsgálni annak lehetőségét, hogy kibővítse a kormány által ellenőrzött területekre átszállítható termékek listáját.

Továbbra is elterjedt az árucsempészet, amely a zöld vonal földrajzi sajátosságait tükrözi. A zöld vonal mentén a szezonális problémák – különösen pl. vadak/vadmadarak vagy petárdák a kormány ellenőrzése alatt álló területre (a keleti támaszponti területen keresztül is) történő szállításának – kezelése érdekében ellenőrzési műveleteket folytatnak.

Az előző évekhez hasonlóan a ciprusi török kereskedők továbbra is arról számoltak be, hogy amikor termékeiket a kormány ellenőrzése alatt álló területek üzleteinek polcaira szeretnék eljuttatni, illetve ha e területeken áruikat és szolgáltatásaikat kívánják reklámozni, kereskedelmet akadályozó nehézségekkel szembesülnek. A kereskedők szerint a ciprusi görögök széles köre még mindig vonakodik ciprusi török termékeket vásárolni. Ezenfelül megemlítették, hogy mindkét közösség kereskedői sok adminisztratív problémával szembesülnek, amikor a másik közösséggel szeretnének üzleti kapcsolatba lépni. Lehetővé kell tenni, hogy mindkét oldal gazdasági szereplői szabadon, üzleti igényeik alapján alakíthassanak ki kereskedelmi kapcsolatokat.

2013 nyara óta a Bizottság kapcsolatban áll a Ciprusi Köztársaság hatóságaival és a ciprusi török érintettekkel is annak érdekében, hogy kidolgozzanak egy mechanizmust arra, hogy a ciprusi török haszongépjárművek átléphessék a határt . Annak tükrében, hogy a 2003. évi csatlakozási okmány 10. jegyzőkönyve értelmében az uniós vívmányok alkalmazását felfüggesztették a kormány ellenőrzésén kívüli területeken, egy erre szolgáló mechanizmus megkönnyíthetné a ciprusi török haszongépjárművek zöld vonalon történő átlépését, és foglalkozhatna a biztonsági szempontokkal is. A megoldás érdekében folytatott eszmecserék a jelentéstételi időszak végéig nem vezettek eredményre.

A vonalon áthaladó kereskedelem akadályai továbbra is fennállnak, és a Bizottság és a ciprusi török fuvarozók szerint ez is oka a korlátozott kereskedelemnek.

A Bizottság arra buzdítja a gazdasági szereplőket, hogy használják ki az üzleti lehetőségeket, és örömmel látja a kereskedelmi kamara rendkívüli erőfeszítéseit.

Miután az ENSZ Fejlesztési Programja 2013 szeptemberében támogatott egy szigeten kívüli ötletbörzét Máltán, a Ciprusi Török Kereskedelmi Kamara, a Ciprusi Kereskedelmi és Iparkamara, a Törökországi Kamarai és Árutőzsdei Szövetség és az Athéni Kereskedelmi és Iparkamara létrehozta a Nicosiai Gazdasági Fórumot, és 2014-ben két ülést tartottak.

2.7.A Ciprusi Köztársaság kormányának tényleges ellenőrzésén kívül eső területeken való áthaladást követően a tényleges ellenőrzés alatt álló területekre visszavitt uniós áruk.

A Ciprusi Köztársaság hatóságainak jelentése szerint 5 418 árucikket vittek vissza a kormány által ellenőrzött területekre azt követően, hogy azok áthaladtak a kormány ellenőrzésén kívül eső területeken. Említésre került, hogy e mozgás akadálymentesen történik és legnagyobb része a Kato Pyrgos-Karavostasi és az Astromeritis-Zhodia átkelőhelyeken keresztül történik.

3.KÖVETKEZTETÉSEK

A korábbi jelentések megállapításaihoz hasonlóan a Ciprusi Köztársaság és a keleti támaszponti terület hatóságai által a vonal engedélyezett átkelőhelyein végzett ellenőrzések és az itt tett erőfeszítések a költségvetési nehézségek ellenére kielégítőek. Pozitívumként említendő, hogy egyre csökken a vonalat illegálisan átlépő személyek száma, de a helyzetet ennek ellenére figyelemmel kell kísérni. A Bizottság továbbá felkéri a keleti támaszponti terület igazgatási szerveit, hogy találjanak tartós megoldást a „nem engedélyezett” átkelőhelyek problémájára.

A Bizottság továbbra is úgy véli, hogy kiemelkedően fontos az átkelőhelyeken megkövetelt előírások stabilitása, kiszámíthatósága és jogbiztonsága, valamint az uniós polgárok szabad mozgása, és a továbbiakban is felveti majd ezt a kérdést.

2014-ben a Ciprusi Köztársaság szerint a zöld vonalon keresztül folytatott kereskedelem értéke csekély mértékben, 3,1 %-al emelkedett, 3 411 593 euróról 3 520 045-re, miközben azoknak az áruknak összértéke, amelyekhez a CTKK kísérőokmányokat állított ki, 9,3 %-al csökkent, 4 311 615 euróról 3 873 782,15-re. A kereskedelem legnagyobb részét a műanyag termékek tették ki; ezeket a friss hal, az építőanyagok, a kőtermékek, valamint a nyers törmelékanyagok követték. A zöld vonalon keresztül bonyolított kereskedelem mértéke összességében továbbra is alacsony, részben a rendelet speciális alkalmazási köre következtében.

A jelentéstételi időszakban a kereskedelmet továbbra is akadályok hátráltatták. A Ciprusi Köztársaság továbbra sem engedélyezi az átlépést a 7,5 tonnánál nehezebb ciprusi török haszongépjárműveknek, valamint a feldolgozott élelmiszereknek. A Bizottság szolgálatai felvették a kapcsolatot a Ciprusi Köztársaság érintett szerveivel és más érintettekkel annak érdekében, hogy olyan működő megoldást találjanak erre a problémára, ami megkönnyíti a ciprusi török haszongépjárművek mozgását és a feldolgozott élelmiszereket átengedi a zöld vonalon, miközben a biztonsági és közegészségügyi szempontokat is figyelembe veszi. A jelentéstételi időszak végéig azonban nem sikerült eredményt elérni sem a haszongépjárművek, sem a feldolgozott élelmiszerek tekintetében.

Összességében, miközben a zöld vonalról szóló rendelet továbbra is megfelelő alapot biztosít a Ciprusi Köztársaság kormányának ellenőrzése alatt álló területek vonatkozásában a személyek és áruk be- és kilépésének lehetővé tételére, a Bizottság továbbra is aggódik az alacsony szintén lévő kereskedelem miatt. Így nincs bizonyíték arra, hogy nőtt volna a két közösség közötti kölcsönös gazdasági függőség. A Bizottság úgy véli, hogy a kereskedelem útjában álló, fent említett akadályok kiküszöbölése jelentősen növelheti a zöld vonalon átívelő kereskedelmet. Mindezekkel együtt a Bizottság a Ciprusi Köztársasággal és a keleti támaszponti területtel folytatott hatékony együttműködésre támaszkodik a 866/2004/EK tanácsi rendelet hatékony végrehajtása érdekében. A Bizottság továbbra is figyelemmel kíséri a rendelet végrehajtását.